TWPC เป้าหมายที่เป็นมรดกเก่า
เมื่อวานนี้ นาย โฮ เรน ฮวา ซีอีโอใหญ่ปัจจุบันของ บริษัท ไทยวา จำกัด (มหาชน) (TWPC) ผู้ผลิตและส่งออกผลิตภัณฑ์จากมันสำปะหลังรายใหญ่ และครองส่วนแบ่งตลาดวุ้นเส้นอันดับหนึ่งในประเทศไทย ออกมาทำการเปิดตัวแถลงข่าวใหญ่เป็นครั้งแรกของปีนี้
7 มี.ค. 2560

 
แฉทุกวันทันเกมหุ้น
 
เมื่อวานนี้ นาย โฮ เรน ฮวา ซีอีโอใหญ่ปัจจุบันของ บริษัท ไทยวา จำกัด (มหาชน) (TWPC) ผู้ผลิตและส่งออกผลิตภัณฑ์จากมันสำปะหลังรายใหญ่ และครองส่วนแบ่งตลาดวุ้นเส้นอันดับหนึ่งในประเทศไทย ออกมาทำการเปิดตัวแถลงข่าวใหญ่เป็นครั้งแรกของปีนี้
แล้วก็อาจจะถือเป็นครั้งแรก หลังจากประสบความสำเร็จในการนำ TWPC เข้ามาเทรดใหม่ในตลาดหุ้น นับแต่วันที่ 5 ตุลาคม 2558 เป็นต้นมา
TWPC หุ้นบริษัทใหม่ที่เกิดจากการควบรวมระหว่าง บริษัท ไทยวาฟูดโปรดักส์ จำกัด (มหาชน) หรือ TWFP และ บริษัท ไทยวาสตาร์ช จำกัด (มหาชน) หรือ TWS เพื่อกลับเข้าเทรดใน SET ในกลุ่มอุตสาหกรรมเกษตรและอาหาร โดยมีหุ้นสามัญจำนวน 880,420,930 หุ้น มูลค่าที่ตราไว้หุ้นละ 1 บาท รวม 880,420,930 บาท
ในปี 2559 TWPC ถือเป็นธุรกิจที่ประสบความสำเร็จหลังกลับเข้ามาเทรดใหม่ที่สวยงาม มีอัตราเติบโตของรายได้และกำไรสุทธิน่าสนใจ
ผลประกอบการประจำปี 2559 ของ TWPC สามารถทำสถิติใหม่สูงสุดนับตั้งแต่มีการจัดตั้งบริษัทฯ โดยมีกำไรสุทธิ 669 ล้านบาท เพิ่มขึ้น 54% จากปีก่อน และรายได้จากการขาย 6,163 ล้านบาท เพิ่มขึ้น 12% จากปีก่อน อีกทั้งฐานะการเงินของบริษัทฯ ณ วันที่ 31 ธันวาคม 2559 มีเงินสดและเงินลงทุน รวมจำนวน 1,757 ล้านบาท และมีอัตราส่วนหนี้สินต่อทุน หรือ ดี/อี  เท่ากับ 0.03 เท่า ซึ่งถือว่าอยู่ในระดับต่ำมาก
ปี 2560 นี้ นายโฮ เรน ฮวา จึงประกาศแผน “ตีเหล็กยามร้อน” เพิ่มเติมว่า  วางเป้าหมายสู่การเป็นผู้นำในธุรกิจในภูมิภาคโดยเฉพาะกลุ่ม CLMV ได้แก่ กัมพูชา สปป.ลาว เมียนมา และเวียดนาม ที่มีแนวโน้มเศรษฐกิจเติบโตสูงอย่างต่อเนื่องและยังมีทรัพยากรที่อุดมสมบูรณ์ สามารถตอบโจทย์ความต้องการวัตถุดิบของบริษัทฯ ดี
ต้นปีนี้ TWPC  จัดตั้ง “บริษัท ทีดับบลิวพีซี อินเวสท์เมนท์ (กัมพูชา) จำกัด” (TWPC Investment (Cambodia) Company Limited) เพื่อทำการผลิตและจำหน่ายผลิตภัณฑ์แป้งมันสำปะหลัง อีกทั้งได้รับใบอนุญาตจดทะเบียนจัดตั้ง “บริษัท ไทยวาเวียดนาม จำกัด” (Thai Wah Vietnam Company Limited) เพื่อสร้างโรงงานวุ้นเส้นแห่งแรกในโฮจิมินห์ซิตี้ รวมทั้งมีแผนเตรียมไว้สำหรับธุรกิจเกี่ยวเนื่องกับอาหารในอนาคต
ขณะเดียวกัน TWPC ยังมองหาช่องทางการขยายการลงทุนไปในประเทศเมียนมาและ สปป.ลาวอีกด้วย พร้อมทั้งกระจายการลงทุน โดยตั้งเป้าหมายจัดสรรงบลงทุนไว้ประมาณ 1,000-2,000 ล้านบาท เพื่อรองรับเป้าหมายในระยะยาวต่อไป
ความน่าสนใจของ TWPC นั้น ว่าไปแล้ว น่าสนใจดี ตไม่เท่ากับบทบาทของนายโฮ เรน ฮวา เองว่า ในฐานะคนรุ่นที่ 3 ของตระกูลธุรกิจ “โฮ” ที่ยิ่งใหญ่ของสิงคโปร์ ที่ฝังรากลึกในธุรกิจแป้งมันสำปะหลังและอาหารในไทยมายาวนานหลายทศวรรษ จะบรรลุเป้าหมายที่เหนือกว่าคนรุ่นแรก และรุ่นที่สองอย่างไร
กลุ่มไทยวานั้น มีรากเหง้าจากการบุกเบิกของนาย โฮ ยิดวา  คนจีนเกิดในสิงคโปร์ ที่บุกเบิกดัดแปลงธุรกิจค้าแร่วูลแฟรมเดิมป้อนกองทัพสหรัฐฯในพม่าและไทย ของพ่อตาตนเอง กลุ่มวา-ชัง อินเตอร์เนชั่นแนล ในสิงคโปร์ มาเป็นธุรกิจการค้า ผลิต และส่งออกแป้งมันสำปะหลัง เพื่อการอุตสาหกรรมและอาหาร รวมทั้งการผลิตและแปรรูปมันอัดเม็ดไปยังยุโรป
กล่าวกันเป็นตำนานว่า ภรรยาของนาย โฮ ยิดวา นั้น เป็นคนแรกในโลกที่ได้รับสิทธิบัตรผลิตวุ้นเส้น (ในรูปแบบที่คนไทยในปัจจุบันคุ้นเคย) จากสหรัฐฯเลยทีเดียว
ความสำเร็จของคนรุ่นแรก ถูกส่งต่อมายังคนรุ่นที่สองของตระกูล โฮ นำโดยนายโฮ กวน ปิง  ซึ่งปัจจุบันเป็นผู้บริหารสูงสุดของกลุ่มวา-ชัง อินเตอร์เนชั่นแนล ในสิงคโปร์ และมีธุรกิจข้ามชาติหลายสาขา โดยเฉพาะที่โด่งดังสุดคือเครือโรงแรม Banyan Tree ที่ใหญ่โตในอาเซียน
มรดกที่คนสองรุ่นของตระกูลทิ้งเอาไว้ และยังคงต่อเนื่องมาจนถึงคนรุ่นที่สามคือ ไทยวา ในนามของ TWPC จะมีตำนานต่อไปอย่างไร
คำตอบ อยู่ในกำมือของคนรุ่นที่สามอย่างนาย โฮ เรน ฮวา นี่เอง
ความหมายในการเปิดตัวเมื่อวานนี้ เพื่อบอกแผนธุรกิจ ของ TWPC จึงเป็นมากกว่าการแถลงข่าวธรรมดา เพราะการสร้าง TWPC เป็นยักษ์ใหญ่ในอาเซียนนั้น ไม่ได้ขัดแย้งอะไรกับเป้าหมายดั้งเดิมที่กำหนดเอาไว้โดยคนรุ่นแรก และสองของตระกูล โฮ แต่อย่างใด
ใครจะกล้าเถียงบ้าง….บอกมาได้เลย
“อิ อิ อิ”